《迓杜丞相舣舟白鹤山下有感》
宋代·高斯得

维舟候新铉，薄言憩兹山。丛祠倚层阜，回阡俯澄湾。

伫立心目瞿，白鹤悬榜颜。嘉名契旧隐，身疑堕其间。

沓嶂森古木，荒涂翳枯菅。田空少鸿雁，谷腥富豺獌。

更怀山中人，骑鹤去不还。平生抱炯介，辀张困群奸。

徂谢易永久，十年閟松关。纷吾信虚薄，宿昔蒙砭顽。

及兹落海峤，初心汩忧患。朅来因见召，感涕凄其潸。

亦欲荫青茆，赏心谅难攀。孤愤竟何及，颠毛自令䰉。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。